***МОДЕЛ ЕТИЧКОГ КОДЕКСА***

На основу члана 39. став 2. тачка 27. Закона о локалној самоуправи ("Службени гласник Републике Српске", бр. 97/16, 36/19 и 61/22) и члана \_\_\_\_\_ Статута града/општине \_\_\_\_\_\_\_\_\_\_\_, Скупштина града/општине\_\_\_\_\_\_\_ на сједници одржаној \_\_\_\_\_\_\_\_\_\_\_\_\_\_ доноси

**Е Т И Ч К И К О Д Е К С**

**СКУПШТИНЕ ГРАДА/ОПШТИНЕ \_\_\_\_\_\_\_\_\_\_\_\_\_**

 **1. Уводне одредбе**

Предмет Кодекса

Члан 1.

 Овим Етичким кодексом скупштине града/општине\_\_\_\_\_\_ (у даљем тексту: Кодекс) уређују се принципи и правила понашања изабраних представника/одборника скупштине града/општине \_\_\_\_\_\_\_\_\_\_\_\_\_, мјере за провођење Кодекса, надлежност и поступак за утврђивање повреда и изрицање санкција, повјерљиво савјетовање, надзор над његовим провођењем као и друга питања о значаја за уређење питања етичног понашања и одговорности одборника Скупштине града/општине \_\_\_\_\_\_\_\_.

Циљ Кодекса

Члан 2.

 (1) Овим Кодексом одборници Скупштине града/општине \_\_\_\_\_\_\_\_ желе да промовишу принципе професионалног етичког понашања у свом раду ради очувања и унапрјеђења интегритета и угледа Скупштине града/општине и сваког одборника појединачно, као изабраних представника свих грађана у граду/ општини\_\_\_\_\_.

 (2) Одборници Скупштине града/општине примјеном етичких принципа и правила понашања садржаних у овом Кодексу желе да одрже и појачају повјерење грађана и јавности у интегритет Скупштине града/општине и њених званичника, и свој рад усклађују у најбољем интересу свих становника у граду/општини.

Подручје примјене

Члан 3.

(1) Овај Кодекс се односи на одборнике Скупштине града/општине \_\_\_\_\_ као представнике грађана, изабране на непосредним и тајним изборима.

 (2) Принципи и правила понашања установљени овим Кодексом примјењиваће се на сједницама Скупштине града/општине, сједницама њених радних тијела, међусобној комуникацији, комуникацији са представницима других нивоа власти, комуникацији са јавношћу и свим јавним иступима, укључујући и иступе на друштвеним мрежама и у изборној кампањи.

Родна равноправност

Члан 4.

 Изрази употребљени у овом кодексу наводе се у једном граматичком роду, и без дискриминације се односе и на мушкарце и на жене.

Потписивање изјаве

Члан 5.

Приликом ступања на дужност одборника, секретар Скупштине града/општине осигурава да се сваком одборнику достави одштампан примјерак овог кодекса.

Значење израза

Члан 6.

 У смислу овог Кодекса, поједини употребљени изрази имају следеће значење:

 1) "изабрани представник" – одборник у Скупштини града/општине \_\_\_\_\_\_\_

 2) "сукоб интереса" – постоји у ситуацијама у којима одборник има приватни интерес који је такав да може утицати или изгледа да може утицати на непристрасно и објективно вршење његове дужности, а приватни интерес укључује било које предности за одборника или његову породицу и друга лица или организације са којима је он имао или има пословне, политичке и друге везе;

 3) "блиски сродник" – чланови породице одборника (брачни или ванбрачни супружник, дијете, усвојилац, усвојеник и дијете брачног супружника) као и родитељи и браћа и сестре одборника и његовог брачног или ванбрачног супружника;

 4) "непотизам" – фаворизовање особа које су фамилијарно повезане са одборником ради остваривања какве користи, запослења или положаја;

 5) "кронизам" – пристрастан однос према особама које су у пријатељским, другарским, политичким, колегијалним и другим сличним односима повезани са одборником ради додјеле послова, постављања на одређене утицајне позиције или остваривање неке друге користи или интереса одборника;

 6) "повезана лица" – физичка лица повезана са одборником по основу родбинских односа, пословних и других односа као и правна лица повезана са одборником по основу улагања капитала и/или управљања правним лицем, укључујући и блиске сроднике.

 **2. Основни етички принципи**

Поштовање закона и других прописа

Члан 7.

 (1) Одборници Скупштине града/општине \_\_\_\_\_\_\_\_\_ у свом раду ће се придржавати закона и других прописа, укључујући и етичке принципе садржане у овом Кодексу, примјењивати стандарде, смјернице и правила којима је уређено обављање дужности изабраних представника Скупштине града/општине.

 (2) Одборници ће своје активности увијек усмјеравати ради остваривања најбољег јавног интереса.

(3) Ниједну своју одлуку одборници неће донијети нити ће гласати, нити прећутати да јавно изнесу свој став уколико им је познато да одређени акт који треба да се донесе није у складу са законом или општим актима града/општине или да није поштована процедура његовог доношења.

Очување интегритета

Члан 8.

(1) У свом дјеловању одборници ће, према својим најбољим знањима и способностима, увијек самостално доносити своје одлуке за које су надлежни и одговорни, увијек имајући у виду најбољи интерес свих грађана.

(2) Одборници ни у ком случају неће прихватати финансијске или друге обавезе или очекивати било какве материјалне и сличне приватне користи од појединаца или организација ради опредјељивања у погледу учешћа у одлучивању и раду у Скупштини града/општине.

Недискриминација

Члан 9.

 (1) Одборници Скупштине града/општине у обављању својих дужности неће испољавати било какве облике предрасуда или дискриминације у односу на расу, вјеру, пол, националну или етничку припадност, политичку опредјељеност, старосну доб, брачни статус, сексуалну оријентацију, социјално-имовински статус и сваку другу различитост.

 (2) Исто тако, одборници неће испољавати било какве облике фаворизовања, а посебно непотизма и кронизма.

Одговорност и јавни интерес

Члан 10.

 (1) Одборници Скупштине града/општине ће своју дужност обављати одговорно, професионално и савјесно, вршећи је искључиво у јавном интересу.

(2) Одборници Скупштине града/општине неће избјегавати да буду подвргнути свакој контроли која је примјерена њиховој јавној функцији.

 (3) Одборник ће бити спреман да у случају повреде неке од одредби овог Кодекса буде подвргнут поступку утврђеном овим Кодексом и прихватити коначне одлуке надлежних тијела.

 (4) У вршењу јавне функције, одборници ће осигурати да ниједан лични интерес или приватни интерес повезаних лица, група, организација као и политичких странака и других приватних субјеката никада не буде изнад јавног интереса.

Јавност рада

Члан 11.

 (1) Одборници Скупштине града/општине биће увијек спремни да јавно изнесу разлоге за своје поступке и одлуке које доносе, уз изузетак јавног саопштавања података и информација у складу са ограничењима прописаним законом.

 (2) Одборници ће бити доступни и неће избјегавати да пружају информације како о свом личном раду тако и о раду Скупштине града/општине.

Узајамно поштовање и комуникација

Члан 12.

(1) У међусобној комуникацији и уопште комуникацији са јавношћу одборници ће у сваком случају иступати са уважавањем и поштовањем, његовати културу дијалога и аргументовану размјену мисли и идеја.

(2) Одборници неће користити непримјерене изразе или гестикулацију којима се може нарушити лични углед других одборника као и углед Скупштине града/општине.

 **3. Правила понашања и обавезе одборника**

Забрана корупције и других облика злоупотребе јавне функције

Члан 13.

 (1) Одборници ни у ком случају неће предузимати било какве активности које би се могле окарактерисати као коруптивне активности и злоупотреба повјерених јавних овлашћења, а у сврху стицања личне користи као и користи блиских сродника и других повезаних лица.

 (2) У складу са ставом 1. овог члана, одборницима је нарочито забрањено:

 1) примање или захтијевање било какве финансијске или друге користи у вези са обављањем повјерене јавне дужности;

 2) коришћење службених овлашћења и угледа ради стицања какве приватне користи;

 3) посебно захтијевање или примање финансијске или друге користи (укључујући и обезбјеђење сопствене будуће позиције), као накнаде за доношење одлуке, односно гласање које погодује интересима одређеног лица, групе или организације;

 4) примање или захтијевање награде за утицај на додјелу буџетских средстава (јавне набавке, додјела грантова, једнократних помоћи и сл.);

 5) непримјерен и/или материјално заинтересован утицај на запошљавање како у јавном тако и у приватном сектору;

 6) давање или коришћење повлашћених информација до којих је одборник дошао у обављању своје функције ради стицања финансијске или неке друге користи за себе или за друга повезана лица.

Спречавање сукоба интереса

Члан 14.

 (1) Одборници ће у свом раду поштовати релевантне законе о спречавању сукоба интереса и редовно ће подносити извјештаје о финансијским и другим интересима, како то предвиђају прописи.

 (2) У управљању сукобом између приватног и јавног интереса, одборник је обавезан да:

 1) избјегава сукоб интереса, како стварног тако и потенцијалног;

 2) у случају да сукоб интереса није могуће избјећи, одборник је дужан да објелодани приватни интерес који га доводи до сукоба са јавним интересом;

 3) се изузме из свих поступака у којем учествује у оквиру своје јавне дужности као и поступка одлучивања, односно гласања, у случају постојања сукоба интереса;

 4) тражи савјет од надлежног тијела у случају дилеме да ли се у конкретном случају ради о сукобу интереса;

 5) се повинује коначним одлукама надлежног тијела.

(3) Одборник ће у сваком случају током расправе пријавити случај сукоба интереса, ако се разматра одређени акт који треба да буде усвојен и по коме би он, или његови сродници и пријатељи, или правни субјект у коме има финансијски или други интерес, требало да оствари какву корист или привилегију а приликом одлучивања ће се уздржати од изјашњавања.

 (4) Одборник је дужан да пријави непосредни сукоб интереса (ad hoc пријављивање) само у ситуацијама које су директно и уско повезане са његовим приватним интересом, укључујући и приватни интерес сродника и повезаних лица као и у ситуацијама које су прописане законом.

Забрана обављања неспојивих функција

Члан 15.

 (1) Одборник је дужан да се придржава прописа у вези са забраном истовременог вршења неспојивих функција, како то предвиђа Изборни закон БиХ и закон који регулише питање спречавања сукоба интереса.

(2) Одборник ће се уредно придржавати захтјева за пријаву података или давање информација о функцијама које заузима.

Финансијска дисциплина и коришћење повјерених средстава

Члан 16.

 (1) У вршењу повјерене јавне функције, одборник ће поштовати релевантна правила буџетске и финансијске дисциплине те правилног управљања јавним средствима.

 (2) Одборник ће савјесно, ефикасно и економично располагати финансијским и материјалним средствима која су му повјерена и спречавати њихово незаконито коришћење.

 (3) Одборник ни у ком случају неће користити јавна средства у приватне сврхе, нити омогућавати другим лицима да та средства користе у приватне сврхе.

 (4) Одборник неће тражити нити омогућавати коришћење јавних средстава као и службених просторија за потребе политичких странака, за изборну кампању и друге сличне активности или догађаје.

Забрана примања поклона

Члан 17**.**

 (1) Поклоне у виду новца, предмета, права или услуга а у вези са обављањем повјерене јавне дужности, одборник неће тражити нити примати, нити непосредно нити путем других лица која буду наступала у његово име.

 (2) Изузетак од забране из става 1. овог члана могу бити само случајеви предвиђени релевантним прописима, као што су протоколарни поклони, поклони мање вриједности и сл.

 (3) Одборници су дужни да примљене поклоне веће вриједности пријављују у регистар поклона, у складу са релевантним прописима.

Обавеза информисања јавности и сарадња са медијима

Члан 18.

 (1) У свом раду одборници ће отворено, потпуно и одговорно информисати јавност о раду Скупштине града/општине и радних тијела чији су чланови као и о свом личном раду и активно ће дјеловати у правцу унапрјеђења транспарентности рада Скупштине града/општине. Ово посебно укључује и давање информација јавности о процесу доношења и садржају усвојених одлука, као и резултате консултација и прихваћене ставове и приједлоге појединаца и организација које су консултоване.

 (2) Одборници ће посебну пажњу посветити сарадњи са медијима у циљу информисања јавности о свим питањима из њиховог дјелокруга рада, осим о питањима која се, у складу са законом, сматрају повјерљивим као и о питањима која се односе на њихов приватни живот и приватни живот других лица.

 (3) У својим јавним иступима и контактима са медијима, одборници ће посветити дужну пажњу очувању личног угледа, угледа других званичника града/општине као и угледа Скупштине града/општине.

Поштовање правила о раду Скупштине града/општине

Члан 19.

 (1) Одборници ће своје дужности обављати савјесно и одговорно, у складу са прописима, професионалним и етичким принципима и правилима о раду.

 (2) Поштујући обавезе одборника да су дужни присуствовати сједницама Скупштине Града и радних тијела Скупштине чији су чланови, а уважавајући једни друге, неће напуштати засједање прије завршетка а ни током трајања засједања, а да прије тога не саопште јавно или предсједавајућем разлог привременог или потпуног напуштања засједања.

 (3) Ако су оправданим разлогом спријечени да присуствују састанцима или сједницама на које су уредно и благовремено позвани, одборници ће предсједавајућем саопштити разлоге неприсуствовања, а он ће Скупштину, односно радно тијело обавијестити о разлогу изостанка позваног одборника.

 (4) Одборници ће, поштујући пословничке одредбе Скупштине града/општине, стриктно се придржавати правила о одржавању реда на сједницама Скупштине и радних тијела чији су чланови, а нарочито:

 1) поштовати ток расправе само о теми која је на дневном реду засједања;

 2) говорити само по одобрењу предсједавајућег сједници;

 3) неће користити неадекватан рјечник који вријеђа достојанство других, подстиче мржњу, насиље и сл.;

 4) поштовати правила кућног реда и правила опште културе.

 (5) Одборници неће без оправданог разлога изостајати са јавних манифестација или јавних скупова који се организују на подручју града/општине као и у другим приликама, а на које догађаје су уредно и благовремено позвани или делегирани у својству одборника, односно представника града/општине.

Поштовање запослених

Члан 20.

 (1) У обављању својих дужности, одборници ће показати пуно поштовање према запосленим у градској/општинској управи, без било каквих предрасуда, укључујући оне на основу политичке идеологије, националне, расне или вјерске припадности, пола или било ког другог статуса запосленог.

 (2) Одборници неће тражити нити захтијевати од запослених да предузму или пропусте да предузму неку радњу или мјеру како би стекли директну или индиректну корист.

Обавеза едукације и усавршавања

Члан 21.

 У циљу што успјешнијег обављања сопствених дужности, одборници ће, како самосталним активностима тако и присуствујући семинарима, савјетовањима и другим облицима едукације, стално обогаћивати и усавршавати своја знања и способности.

Забрана сексуалног узнемиравања

 Члан 22.

(1) Забрањен је сваки облик сексуалног узнемиравања.

(2) Сексуално узнемиравање је сваки нежељени облик вербалног, невербалног или физичког понашања полне природе којим се жели повриједити достојанство особе или групе особа, или којим се постиже такав учинак, нарочито кад то понашање ствара застрашујуће, непријатељско, деградирајуће, понижавајуће или уврједљиво окружење.

(3) Под нежељеним облицима вербалног понашања, у смислу става 2. овог члана, сматрају се:

 1) упућивање вербалних и физичких приједлога сексуалне нарави другој особи;

 2) захтијевање нежељеног физичког контакта;

 3) изношење шала или алузија које су полне природе, укључујући опаске у вези са полом и сексуалном оријентацијом;

 4) изругивање и исмијавање на полној основи;

 5) писање сексуално експлицитних или сугестивних порука или писама;

 6) нежељени позиви на састанке, флертовање или захтијевање полног односа или сексуалних услуга;

 7) ширење гласина сексуалне нарави;

 8) пријетње упућене другој особи која одбија удовољити сексуалним понудама.

(4) Нежељеним облицима невербалног понашања у смислу става 2. овог члана сматрају се: гестикулације, знакови и инсинуације које упућују на имитацију полног односа.

Кодекс облачења

Члан 23.

 Одборник је дужан да буде прикладно и уредно одјевен и обувен, примјерено функцији одборника и да својим начином одијевања у вршењу дужности одборника не нарушава углед Скупштине града/општине.

 **4. Примјена Кодекса**

 **4.1. Комисија за етичка питања**

Састав Комисије

 Члан 24.

 (1) За примјену овог Кодекса Скупштина града/општине, на приједлог Комисије за избор и именовање, образује Комисију за етичка питања (у даљем тексту: Комисија).

 (2) Комисија има пет/седам чланова који су из реда одборника Скупштине града/општине и представника грађана који су угледни појединци са интегритетом.

(3) Сви чланови Комисије имају замјенике.

 (4) Приликом избора чланова Комисије водиће се рачуна о равномјерној заступљености оба пола.

 (5) У састав Комисије, путем јавног конкурса, бирају се најмање два члана и два замјеника члана који су представници грађана. Критеријуме и поступак за избор прописује Скупштина града/општине посебном одлуком.

 (6) Комисија из реда својих чланова бира предсједника и замјеника предсједника Комисије.

 (7) Чланови Комисије се бирају на период мандата Скупштине града/општине која их је изабрала.

 (8) За свој рад Комисија је одговорна Скупштини града/општине.

Надлежности Комисије

 Члан 25.

 (1) Комисија обавља следеће послове:

 1) прати примјену Кодекса и даје Скупштини града/општине приједлоге и мишљења у погледу унапрјеђења његовог садржаја;

 2) прати рад одборника и указује на случајеве или појаве непримјереног понашања одборника и кршења Кодекса;

 3) прима пријаве о кршењу овог Кодекса;

 4) проводи поступак по пријави а ради утврђивања чињеница и одговорности пријављеног одборника;

 5) одлучује о изрицању одговарајуће санкције, у случајевима утврђивања постојања одговорности за кршење овог Кодекса;

 6) на упит одборника даје мишљење о томе да ли одређено понашање или конкретна ситуација може да представља кршење одредаба овог Кодекса (савјетодавно мишљење);

 7) организује повјерљиво савјетовање одборника о примјени одредаба овог Кодекса или другим питањима из области интегритета;

 8) по потреби и у складу са посебним плановима, организује презентацију и обуке о примјени овог Кодекса;

 9) сарађује са другим надлежним органима и тијелима, а посебно са органима који се баве питањима откривања и спречавања коруптивних кривичних дјела и спречавања сукоба интереса;

 10) подноси Скупштини града/општине годишњи извјештај о свом раду или о раду у краћим периодима по посебном захтјеву Скупштине општине/града;

 11) на основу праћења примјене Кодекса, сачињава анализу поштовања Кодекса од стране одборника коју доставља Скупштини града/општине и даје препоруке за унапрјеђења;

 12) обавјештава јавност о свом раду;

 13) доноси пословник о раду, у складу са овим Кодексом и Пословником Скупштине града/општине;

 14) обезбјеђује вођење записника о свом раду;

 15) води регистар пријава кршења овог Кодекса;

 16) обавља и друге послове у складу са овим Кодексом и општим и посебним актима Скупштине града/општине.

 (2) Стручне, административне и техничке послове за потребе Комисије обавља Стручна служба Скупштине града/општине.

Предсједник и замјеник предсједника Комисије

 Члан 26.

(1) Предсједник Комисије сазива и предсједава сједницама Комисије, прима пријаве о кршењу Кодекса и другу документацију достављену уз пријаву, организује рад Комисије, остварује непосредну сарадњу са органима и службама града/општине и другим надлежним органима и тијелима, даје информације јавности о раду Комисије, потписује акта која доноси Комисија и врши друге послове у складу са овим Кодексом, Пословником Скупштине града/општине и актима Комисије.

 (2) Замјеник предсједника Комисије помаже у раду предсједнику Комисије, замјењује га у одсутности, обавља послове које му повјери предсједник Комисије.

Престанак мандата и изузеће члана Комисије

 Члан 27.

 (1) Члан Комисије је дужан да повјерене послове извршава савјесно и одговорно и у складу са највишим етичким стандардима.

 (2) Предсједник, замјеник предсједника и члан Комисије (у даљем тексту: члан Комисије) може бити разријешен дужности у Комисији прије времена на које је изабран на лични захтјев или на приједлог Комисије за избор и именовања у случају да своју дужност не врши у складу са повјереним мандатом и у другим случајевима прописаним Пословником Скупштине града/општине.

 (3) Приједлог за разрјешење члана Комисије и замјеника члана, поред Комисије за избор и именовања, може поднијети Комисија, предсједник Скупштине града/општине и најмање једна петина одборника у Скупштини града/општине.

 (4) Члан Комисије је дужан да да изјаву о свом изузећу и не може даље учествовати у поступку по пријави уколико се пријава односи на њега или са њим повезано лице или уколико је сам подносилац пријаве.

 (5) Изузеће члана Комисије, у смислу става 2. овог члана, констатује Комисија на својој сједници и изузети члан не може учествовати у даљем раду Комисије у конкретном поступку.

 (6) Умјесто изузетог члана Комисије, дужност члана Комисије ће преузети његов замјеник.

Начин одлучивања

 Члан 28.

 (1) Комисија ради у сједницама.

 (2) Комисија доноси одлуке већином гласова укупног броја чланова, вијећањем на нејавној сједници.

 (3) На начин одлучивања на сједници Комисије утврђен у ставу 2. овог члана не утиче постојање изузећа члана Комисије.

 **4.2. Санкције/мјере у случају кршења Кодекса**

Врсте санкција

 Члан 29.

(1) У случајевима када се утврди да је одборник прекршио неку од одредаба овог Кодекса, може се изрећи:

1) опомена,

 2) јавна опомена и

 3) новчана казна.

(2) "Опомена" се изриче за лакше кршење одредби Кодекса и може је изрећи Комисија након спроведеног поступка у складу са овим Кодексом, доношењем одлуке на нејавној сједници.

 (3) "Јавна опомена" се изриче за тежа кршења одредби Кодекса, а изриче је Комисија након проведеног поступка по пријави.

 (4) "Новчана казна" се изриче за тежа и озбиљна кршења одредби Кодекса и може износити 20% до 50% од накнаде која припада одборнику (одборнички додатак) за период од једног до шест мјесеци од дана коначности одлуке.

Извршење санкција

 Члан 30.

(1) Санкција "опомена" се извршава достављањем одговорном одборнику писаног отправка коначне одлуке којом је изречена та санкција.

 (2) "Јавна опомена" се извршава објављивањем коначне одлуке у року од три дана од дана коначности одлуке о изрицању ове санкције на званичној интернет страници града/општине, на период од шест мјесеци од дана објављивања, а одлука се објављује и у службеном гласилу града/општине.

 (3) "Новчана казна" се извршава достављањем коначне одлуке надлежној организационој јединици градске/општинске управе за исплату накнаде одборнику која ће извршити умањење одборничке накнаде, у складу са коначном одлуком.

 (4) Одлука о изреченој новчаној казни за кршење одредби Кодекса објавиће се на званичној интернет страници града/општине као и у службеном гласилу града/општине.

 **4.3. Поступак по пријавама о кршењу одредаба Кодекса**

Подношење пријаве

 Члан 31.

(1) Право на подношење пријаве за кршење овог Кодекса имају предсједник, потпредсједник и одборници Скупштине града/општине, политички субјекат који има одборнике у Скупштини града/општине као и сва физичка и правна лица.

 (2) Пријава се подноси Комисији и може се доставити непосредно путем писарнице градске/општинске управе, путем поште или електронским путем.

 (3) Пријава мора садржавати податке о подносиоцу пријаве (име и презиме, адреса), означење лица против кога се подноси пријава и разлоге пријаве, приложене доказе или упућивање на институцију код које се налазе докази, датум и мјесто подношења пријаве.

 (4) Пријава мора бити потписана од стране лица које је означено као подносилац пријаве (пуно име и презиме подносиоца пријаве).

 (5) Подносилац пријаве може захтијевати да се са његовом пријавом поступа на повјерљив начин, а што укључује забрану објављивања његовог идентитета.

 (6) У случају из става 5. овог члана, Комисија је дужна у наставку поступка заштитити од објављивања идентитет подносиоца пријаве.

Рокови

 Члан 32.

 (1) Пријава за кршење овог Кодекса може се поднијети у року од три мјесеца од дана учињене повреде.

 (2) Поднијету пријаву Комисија је дужна одмах ставити у рад

(3) Провођење поступка по пријави ради утврђивања чињеница и доношење одлуке Комисије мора се окончати у року од 30 дана од дана пријема пријаве.

 (4) Одборник који је пријављен за кршење Кодекса, по позиву Комисије, изјашњава се у року од седам дана ода дана када га је Комисија позвала на изјашњење.

 (5) Подношење пријаве застаријева протеком рока од три мјесеца од дана учињене повреде Кодекса, а у року од шест мјесеци од дана учињене повреде застаријева вођење поступка по пријави.

Поступак по пријави

 Члан 33.

 (1) Након пријема пријаве кршења Кодекса, предсједник сазива сједницу Комисије на којој се пријава разматра читањем пријаве и разматрањем приложених доказа.

 (2) Уколико је пријава анонимна или има означење подносиоца пријаве али није потписана, или уколико је достављена након истека рока у коме је могла бити поднијета, Комисија ће такву пријаву одбацити као неуредну, односно неблаговремену.

 (3) Уколико је пријава уредна и благовремена, Комисија ће позвати на изјашњење одборника који је пријављен за кршење Кодекса, уз остављање могућности да изјашњење достави Комисији писаним путем или да приступи одређеног датума пред Комисију ради давања изјашњења. Комисија ће упозорити одборника да ће се поступак наставити и у случају да одборник не поступи по позиву Комисије.

 (4) Уколико одборник који је пријављен за кршење Кодекса не поступи по позиву Комисије на начин прописан у ставу 3. овог члана, Комисија ће наставити поступак извођењем других доказа, уз обавјештење одборнику о датуму одржавања расправе уколико се расправа заказује ради саслушања свједока. Комисија ће поступак наставити и у случају да се одборник не одазове позиву за учешће у расправи.

 (5) Уколико се у пријави или изјашњењу одборника наводе одређени докази (увид у документацију, преслушавање носача звука и/или слике и др.) Комисија ће предузети мјере да се ти докази обезбиједе ако су у посједу органа града/општине или затражити од органа или организације која исте посједује да их доставе.

 (6) У случају извођења доказа саслушањем свједока, Комисија упућује позив свједоку уз назначење датума, часа и мјеста гдје ће се одржати сједница Комисије ради давања изјаве свједока.

 (7) Ако нема предложених свједока, предсједник Комисије заказује сједницу Комисије на којој се детаљно разматра садржај пријаве, изјашњење одборника и докази.

 (8) У погледу комуникације Комисије са другим учесницима у поступку, примјењују се одредбе Закона о општем управном поступку о достављању писмена, рачунању рокова и пуномоћницима.

Обавјештавање надлежних органа или тијела

Члан 34.

 У случају када Комисија поступајући по пријави утврди да у конкретном случају постоје индиције о учињеном кривичном дјелу, прекршају или неком другом кршењу прописа а за утврђивање одговорности је надлежан други орган или тијело у Републици Српској, односно БиХ, дужна је да без одлагања прослиједи пријаву том надлежном органу или тијелу.

Одлуке Комисије

 Члан 35.

 (1) Након разматрања проведених доказа, појединачно и у међусобној повезаности, те потпуно утврђеног чињеничног стања, Комисија одлучује о постојању или непостојању кршења Кодекса од стране пријављеног одборника.

 (2) Уколико Комисија сматра да нема довољно доказа или да утврђено чињенично стање показује да не постоји кршење Кодекса, донијеће одлуку о одбијању пријаве.

 (3) Уколико Комисија сматра да утврђено чињенично стање доказује постојање одговорности пријављеног одборника, доноси одлуку којом се утврђује повреда Кодекса и о изриче санкција, у зависности од тежине повреде Кодекса.

Садржај одлуке Комисије

 Члан 36.

 (1) Одлука Комисије садржи увод, диспозитив и образложење.

 (2) Увод одлуке садржи правни основ за доношење одлуке, ознаку предмета одлуке, пријавиоца и пријављеног и датум доношења одлуке Комисије.

 (3) Диспозитивом одлуке се рјешава конкретни случај и садржи изјаву да се пријава одбија као неоснована или да је утврђено да постоји одговорност пријављеног одборника за кршење Кодекса, уз навођење одредби Кодекса које је прекршио те о изрицању санкције.

 (4) Образложење одлуке садржи објашњење проведеног поступка, изведене доказе и утврђено чињенично стање као и правни основ за одбијање пријаве, односно изрицање санкције.

 (5) Одлуке и друга акта Комисије потписује предсједник Комисије и овјеравају се печатом Скупштине града/општине.

Жалба на одлуку

 Члан 37.

 (1) Против одлуке Комисије пријављени одборник има право жалбе Скупштини града/општине у року од 15 дана ода дана достављања одлуке.

 (2) О жалби из става 1. овог члана одлучује Скупштина града/општине, у року од 30 дана од дана подношења жалбе, на нејавној сједници.

 (3) Приликом одлучивања о жалби Скупштина града/општине може донијети одлуку:

 1) о одбацивању неблаговремене жалбе,

 2) одбијању жалбе као неосноване,

 3) дјелимичном усвајању жалбе уз измјену изречене санкције, или

 4) усвајањем жалбе и поништењем одлуке Комисије.

 (4) Одлука Скупштине града/општине из става 3. овог члана је коначна.

Записници

 Члан 38.

 (1) О раду Комисије води се записник који Комисија усваја на првој наредној сједници за претходну сједницу. Уз записник Комисије се прилажу одлуке које је донијела Комисија као и документација која је разматрана.

 (2) О вођењу и изради записника о раду Комисије стара се Стручна служба Скупштине града/општине.

Регистар пријава

 Члан 39.

(1)Комисија установљава и у континуитету води годишњи регистар пријава кршења одредаба овог Кодекса.

 (2) Регистар из става 1. овог члана обавезно садржи редни број, име и презиме пријављеног одборника, одредбу Кодекса на коју се односи пријава, податке о пријавиоцу, те одлуке и мјере које је предузела Комисија по поднесеној пријави.

 (3) У прилогу регистра су записници и друга документација настала у раду Комисије.

 (4) Одлуке Комисије су доступне јавности, у складу са Законом о слободном приступу информацијама.

Обавјештавање подносиоца пријаве

 Члан 40.

(1) Предсједник Комисије ће у року од осам дана од дана доношења одлуке Комисије по поднесеној пријави, обавијестити подносиоца пријаве о поступку који је предузела и о одлукама које је Комисија донијела.

 (2) Уколико је била уложена жалба на одлуку Комисије, предсједник Комисије ће у року од осам дана од дана доношења одлуке по жалби обавијестити подносиоца пријаве.

 **5. Повјерљиво савјетовање**

Савјетодавна улога Комисије

 Члан 41.

(1) У оквиру свог дјелокруга рада, Комисија врши и савјетодавну улогу за давање савјета одборницима у случају њихових недоумица у погледу примјене појединих одредаба овог Кодекса, постојања или непостојања сукоба интереса, неспојивости функција и о другим питањима која се односе на етично поступање одборника.

(2) Комисија из реда својих чланова одређује једног или више чланова који ће вршити послове повјерљивог савјетовања (у даљем тексту: савјетник).

(3) Повјерљиво савјетовање се обавља само у присуству одборника који тражи савјет и савјетника.

(4) Правило повјерљивости подразумијева обавезу савјетника да као тајну чува информације које му је одборник саопштио.

Писани отправак мишљења

 Члан 42.

Уколико се одборник обрати Комисији са захтјевом за давање писаног мишљења или савјета о одређеном питању које је регулисано овим Кодексом, о таквом захтјеву ће се изјаснити Комисија и своје мишљење доставити подносиоцу захтјева у року од 15 дана од дана подношења захтјева.

 **6. Обука о примјени Кодекса**

План едукације

 Члан 43.

 (1) На приједлог Комисије, Скупштина града/општине, на почетку календарске године, усваја годишњи план едукације одборника из области етике, интегритета, сукоба интереса као и примјене овог Кодекса.

 (2) План едукација обавезно садржи назив тема које ће бити предмет едукације одборника и вријеме одржавања обуке.

 (3) О извршавању плана едукације одборника стара се предсједник Скупштине града/општине и предсједник Комисије.

Израда публикација

 Члан 44.

(1) У циљу обезбјеђења ефикасније примјене и веће доступности садржаја овог Кодекса, како одборницима тако и широј јавности, израдиће се посебна публикација у форми водича за примјену овог Кодекса.

 (2) Припрему и израду водича из става 1. овог члана организује и обезбјеђује Скупштина града/општине.

 (3) Водич за примјену Кодекса израдиће се и публиковати у року од шест мјесеци од дана доношења овог Кодекса.

 **7. Надзор над примјеном Кодекса**

Надлежност и предмет надзора

 Члан 45.

(1)Надзор над примјеном овог Кодекса врши Скупштина града/општине непосредно као и путем посебног одбора који може формирати као стално или повремено радно тијело.

 **Алтернатива:**

(1) Надзор над примјеном овог кодекса врши Колегијум Скупштине града/општине.

 (2) Надзор из става 1. овог члана обухвата рад Комисије за етичка питања, провођење плана обуке, повјерљиво савјетовање, разматрање и усвајање годишњег извјештаја о раду Комисије и друга релевантна питања примјене овог Кодекса.

 (3) Резултат вршења надзора над примјеном овог Кодекса може бити оцјена успјешности његове примјене, скретање пажње на одређене тенденције или појаве од значаја за етично понашање одборника, утицај јавности те предлагање и усвајање одређених мјера за унапрјеђење одредаба Кодекса и етичног понашања одборника.

Извјештај о раду Комисије

 Члан 46.

(1) Комисија припрема и Скупштини града/општине доставља свој годишњи извјештај о раду до краја јануара текуће за претходну годину.

 (2) Скупштина града/општине разматра Извјештај Комисије у првом кварталу текуће године.

 (3) Извјештајем се презентују кључна питања рада Комисије у извјештајном периоду са показатељима у погледу броја пријава кршења Кодекса, поступака и мјера које је Комисија предузела, о уоченим позитивним и/или негативним појавама у примјени Кодекса са препорукама, као и о другим активностима Комисије.

Извјештај о примјени Кодекса

Члан 47.

 (1) Комисија сачињава и Скупштини града/општине подноси извјештај о примјени овог кодекса.

 (2) Извјештај о примјени Кодекса садржи анализу података, информација и запажања Комисије о поштовању Кодекса од стране одборника, адекватности прописаних правила понашања, утицај едукација на побољшање етичности понашања као и препоруке у циљу унапрјеђења примјене Кодекса.

 (3) Извјештај из става 1. овог члана Комисија може поднијети као дио Извјештаја о свом раду из члана 46. овог кодекса или као посебан извјештај.

 **8. Прелазнe и завршнe одредбe**

Именовање Комисије

 Члан 48.

(1) Скупштина града/општине ће у року од 30 дана од дана ступања на снагу овог Кодекса, на приједлог Комисије за избор и именовање, изабрати Комисију за етичка питања, у складу са одредбама овог Кодекса.

 (2) Након избора, Комисија ће у року од 30 дана донијети свој пословник о раду.

Престанак важења претходног кодекса

Члан 49.

 Ступањем на снагу овог Кодекса престаје да важи Етички кодекс скупштине града/општине \_\_\_\_\_ ("Службени гласник града/општине \_\_\_\_\_\_ бр.\_\_\_\_\_\_)

Ступање на снагу

 Члан 50.

 Овај Кодекс ступа на снагу осмог дана од дана објављивања у "Службеном гласнику града/општине \_\_\_\_\_\_\_\_".

СКУПШТИНА ГРАДА/ОПШТИНЕ\_\_\_\_\_\_\_\_\_\_\_\_

Број:\_\_\_\_ П Р Е Д С Ј Е Д Н И К

Датум, \_\_\_\_\_\_\_\_\_ СКУПШТИНЕ ГРАДА/ОПШТИНЕ